[{"text_idx": "#000003", "text": "Mae\u2019r rhifyn diweddaraf o\u2019r Stamp yn cynnwys adolygiad dienw lled-feirniadol o fy nofel ddiweddaraf Dadeni, er ei bod, mae\u2019n debyg \u201cwerth darllen y nofel hon\u201d."}, {"text_idx": "#000005", "text": "Ond beth oedd wedi dal fy sylw yn bennaf oedd y geiriau dechreuol:"}, {"text_idx": "#000006", "text": "\u201cBu mawr ddisgwyl am y nofel hon a disgwyliadau mawr hefyd yn bennaf o achos ymgyrch hybu a marchnata ddidrugaredd."}, {"text_idx": "#000007", "text": "\u201cY mae heip yn broblem gynyddol, gyffredinol ym myd trydar yn Gymraeg gyda phob llyfr yn wych a phob drama yn un berffaith sy\u2019n gwydroi disgwyliadau y gynulleidfa.\u201d"}, {"text_idx": "#000009", "text": "Byddai yn ddigon drwg ei weld yn nhudalenau Barn, ond mae golygyddion a chyfranwyr adolygiadau y Stamp oll yn eu 20au cynnar."}, {"text_idx": "#000010", "text": "Dydw i erioed wedi gweld neb yn beirniadu hawl llyfr Saesneg i\u2019w farchnata ei hun, na unrhyw math arall o gynnwys chwaith."}, {"text_idx": "#000011", "text": "Parhad ydi hyn yn y bon o agwedd Ymneilltuol-Ryddfrydol a ddaeth i\u2019r amlwg yn yr 19eg ganrif ac a bennodd na ddylai\u2019r Gymraeg gael bodoli o fewn y sffe\u0302r fasnachol."}, {"text_idx": "#000012", "text": "Pleser ysbrydol neu lenyddol aruchel oedd unig ddiben unrhyw beth a gyhoeddir yn Gymraeg, ac yn wir, roedd unrhyw awgrym o weithgarwch masnachol yn rywbeth i ymddiheuro yn ei gylch."}, {"text_idx": "#000013", "text": "Symptom o feddylfryd o\u0302l-drefedigaethol yw hyn yn y bon. Rhaid dangos bod y Cymry yn foesol well na\u2019r Saeson drwy beidio a ymdrabaeddu yn yr un baw masnachol!"}, {"text_idx": "#000014", "text": "Yn anffodus mae\u2019r agwedd yma wedi bod yn hynod niweidiol i barhad y Gymraeg."}, {"text_idx": "#000015", "text": "Dadleuai R.J. Derfel ganrif a hanner yn o\u0302l mai un o brif ddiffygion y wasg Gymraeg oedd amharodrwydd i hysbysu pobl am y llyfrau a oedd ar gael, a\u2019u gwneud yn fwy amlwg mewn siopau a marchnadoedd:"}, {"text_idx": "#000016", "text": "\u201cMae\u2019r fasnach yn cael ei chario ymlaen fel pe byddent yn eiddo anghyfreithlon,\u201d meddai. \u201cOs bydd yno llyfrau Cymraeg o gwbl, byddant yn rhywle o\u2019r tu cefn, rhag ofn i neb eu gweld.\u201d"}, {"text_idx": "#000017", "text": "Sgil effaith hyn oedd bod y wasg Saesneg yn achub y blaen ar y Gymraeg bob cyfle, gan droi cenhedlaeth ifanc o siaradwyr Cymraeg yn rai dwyieithog ac yna yn Saesneg yn unig."}, {"text_idx": "#000018", "text": "Ac yn anffodus mae\u2019r agwedd wedi parhau hyd heddiw, gyda\u2019r un segil-effaithiau negyddol i\u2019r diwydiant cyhoeddi Cymraeg."}, {"text_idx": "#000019", "text": "Bu\u0302m yn siarad a\u0302 rhywun sydd a\u0302 gwybodaeth o\u2019r byd cyhoeddi llyfrau Cymraeg ychydig ddiwrnodiau yn o\u0302l ac fe nododd bod llyfrau yr oedd yr awduron yn eu marchnata yn aml yn gwerthu ddwywaith cymaint a\u0302 rhai yr oedd eu hawduron yn gwneud dim, beth bynnag eu pwnc neu eu rhinweddau."}, {"text_idx": "#000020", "text": "Tua 500-1000 o gopi\u0308au y mae llyfrau Cymraeg yn eu gwerthu ar gyfartaledd. Ond gyda rhywfaint o hwb masnachol fe allen nhw gyrraedd tua 1500-2000."}, {"text_idx": "#000021", "text": "Onid yw hynny\u2019n beth cadarnhaol i bawb?"}, {"text_idx": "#000024", "text": "Cofier i Islwyn Ffowc Elis gael ei feirniadu am ysgrifennu deunydd \u2018sothachlyd\u2019, rhy boblogaidd, yn ei ddydd."}, {"text_idx": "#000025", "text": "Rydw i hyd yn oed wedi gweld llyfrau Llwyd Owen yn cael eu disgrifio fel \u201csothach da\u201d yn nhudalennau O\u2019r Pedwar Gwynt!"}, {"text_idx": "#000027", "text": "A phan y bydd academyddion yn crynhoi llenyddiaeth y degawdau hyn fe fydd gan nofelau awduron honedig-\u2018sothachlyd\u2019 fel Llwyd Owen a Dewi Prysor le amlycach nac amryw i gyfrol sych a apeliodd at gynulleidfa academaidd yn unig."}, {"text_idx": "#000028", "text": "A\u2019r un bobl sy\u2019n difri\u0308o llenyddiaeth \u2018sothachlyd\u2019 yn y Gymraeg sy\u2019n eistedd i lawr i wylio Love Island gyda\u2019r hwyr. Mae sothach yn iawn yn Saesneg!"}, {"text_idx": "#000029", "text": "Mae angen lladd yr agwedd Ymneilltuol-Ryddfrydol yma at gynnyrch y wasg Gymraeg unwaith ac am byth. Mae angen ei losgi, ei gladdu a rhoi stanc drwy ei galon."}, {"text_idx": "#000030", "text": "Felly mi fydda i\u2019n parhau i farchnata Dadeni ag arddeliad, a hynny\u2019n hollol ddigywilydd. Go on, prynwch hi nawr. Dim ond \u00a38,99 ar Amazon Kindle. Dyma hysbyseb..."}, {"text_idx": "#000031", "text": "For the price of a cup of coffee a month you can help us create an\nindependent, not-for-profit, national news service for the people of Wales, by"}, {"text_idx": "#000032", "text": "Cytuno bob gair \u2013 dim ond nodyn bach i ddweud bod o ar gael ar wefan Awen Menai hefyd!"}, {"text_idx": "#000033", "text": "Eedrychaf ymlaen at darllen y novel yn ein grwp darken mis medi ifan.\nDwi ddim yn geld unrhyw beth o le gyda marchnata llyfrau cymraeg.. ond tybed ydy pwynt ehangach yn cael ei awgrymu yma am yr angen am mwy o adolygiadau beirniadol sylweddol ar llyfrau cymraeg yn gyffredinol yma"}, {"text_idx": "#000034", "text": "Hoffwn bwysleisio nad lladd ydw i ar yr arfer y Stamp o adolygu di-enw o gwbwl. Rydw i\u2019n credu ei fod yn arfer da. Ond dylid ehangu cylch yr adolygwyr a cuddio\u2019r enwau yn llwyr achos ar hyn o bryd mae\u2019n amlwg pwy sy\u2019n ysgrifennu beth."}, {"text_idx": "#000035", "text": "Mae\u2019r byd Cymraeg mor fach, ond yw hi!"}, {"text_idx": "#000036", "text": "Fel un a dreuliodd dros 30 mlynedd yn y maes, cytuno\u2019n llwyr. Mae sawl awdur yn rhy swil i hybu ei waith, ond os ydi awdur yn fodlon gwneud hynny, pob hwyl iddo / iddi. Dim ond un sylw arall \u2013 mae yna lawer gormod o ladd ar \u2018lyfrau sych, academaidd\u2019 hefyd. Dydi pob llyfr academaidd ddim yn sych, ac mae gwerth i lyfrau sych hefyd! Mae angen pob math o ddeunydd yn y Gymraeg!"}, {"text_idx": "#000037", "text": "Mae llyfrau Alun Cobb sothach llwyr, a gwastraff amser o safon wael heb ddawn. Eto, dyn pam dwi\u2019n eu hoffi."}, {"text_idx": "#000038", "text": "Mae\u2019r byd llenyddol yng Nghymru yn ddidrugaredd, yn ffroenuchel ac yn hunanfoddhaus."}, {"text_idx": "#000039", "text": "Yn y Gymraeg does dim llyfr o gwbl s\u2019yn dod yn agos at fod yn \u2018achos ymgyrch hybu a marchnata ddidrugaredd\u2019... hyd yn oed os ydyn ni\u2019n tanysgrifio i, neu\u2019n dilyn, pob un cyhoeddwr, sianel, gorsaf, rhestr e-bost a digwyddiad sy\u2019n ymwneud a\u0302 llyfrau!"}, {"text_idx": "#000040", "text": "Dydi hyn ddim yn \u2018good look\u2019, Ifan. Defnyddio platform sydd a\u0302 damcanion bod yn safle barn a newyddion genedlaethol i adweithio yn bersonol tuag at adolygiad lled-wael."}, {"text_idx": "#000042", "text": "Dwi\u2019n meddwl hefyd fod pwynt yr adolygiad yn llawer mwy critigol tuag at yr arfer o ganmol pob nofel gymraeg heb fod yn wrthrychol na tuag at dy nofel di, a mae hynny\u2019n bwynt dilys."}, {"text_idx": "#000043", "text": "Diolch am y sylw Jac. Fel ydw i\u2019n nodi yn yr erthygl uchod, nid ymateb i\u2019r adolygiad ydw i ond i\u2019r sylw ynglyn a marchnata llyfrau Cymraeg. MAE hynny yn fater cenedlaethol am ei fod yn agwedd sydd wedi llesteirio gwerthiant llyfrau Cymraeg ers yr 19eg ganrif (os nad ynghynt). \u2013 Ifan"}, {"text_idx": "#000044", "text": "Connect with Nation.Cymru on Facebook and Twitter\nDonate If you would like to donate to help keep Nation.Cymru running then you just need to click on the box below, it will open a pop up window that will allow you to pay using your credit / debit card or paypal.\nEnter your email address to receive instant notifications of new articles."}, {"text_idx": "#000046", "text": "If you would like to donate to help keep Nation.Cymru running then you just need to click on the box below, it will open a pop up window that will allow you to pay using your credit / debit card or paypal."}, {"text_idx": "#000048", "text": "All information provided to Nation.Cymru will be handled sensitively and within the boundaries of the Data Protection Act 2018."}]